**הצעה לזמן תוכן לצעירה- השתתפות בפרויקט האוצר האבוד**

**שאלה מרכזית:** מהו פרויקט האוצר האבוד וכיצד הוא מתקשר לנתינה?

**מסר מרכזי:** היכרות עם פרויקט 'האוצר האבוד' והעמקה ברעיון העומד מאחוריו כאמצעי ליצירת חיבור מעשי של החניכים.ות לפרויקט.

**מתודה 1- משחק הדמיה**

נניח תיבת אוצר במרכז החדר. נבקש מכל אחד ואחת מהמשתתפים.ות לחשוב על משהו אחד שהוא יכול.ה להעניק לאחד.ת מחברי.ות הקבוצה (מבלי לדעת את זהותו.ה) ולהכניס לתיבה. במקרה שהפעילות מועברת בזום נבקש מכל אחד.ת לכתוב בפרטי למדריך.ה את ה'אוצר' שהוא בחר להעניק, המדריך.ה יכתוב את ה'אוצורות' בקובץ וורד באנונימיות ות.ישתף מסך.

על מנת לדייק את תהליך החשיבה נבקש מכל אחד.ת מהמשתתפים.ות לחשוב על:

מקרה מסוים שיכול לקרות בקבוצה.

הרגש שמקרה זה מעורר בכם.ן.

אילו נתינות הקיימות בכם.ן יכולות לשפר רגש זה?

**מתודה 2- דיון בשאלה**

מדוע בחרתם.ן להעניק את האוצר שבחרתם.ן בו?

אם הייתם.ן יודעים.ות מי עתיד לקבל את האוצר, האם זה היה משפיע על אופן החלוקה שלכם.ן?

במידה והייתם.ן צריכים.ות לחלק את האוצר לחבר.ה קרוב.ה או לבן/ בת משפחה, האם זה היה משפיע על אופן החלוקה?

למה לא שמרתם.ן את האוצר לעצמכם.ן?

נאמר: נתינה היא יצר אנושי טבעי שגורם לכל אחד ואחת מאתנו לחשוב על הזולת ולהעניק לו.ה דברים שנמצאים ברשותנו.

ניתן להעניק רוב נוסף לדיון ולהסביר לקבוצה על המושג **אלטרואיזם**- אלטרו- זולת. אלטרואיזם הוא ההיפך מאגואיזם. הנטייה לפעול למען האחר, למען הזולת, ללא תמורה. בעברית: זולתניות מול אנוכיות.

מהן הסיבות לקיומו של כל אחד מהדחפים?

אנוכיות – אני ארוויח יותר, יהיה יותר לי ולקרובים שלי, אני אנצח במשחק, אני לא אהיה פראייר, זה טבעי.

זולתניות – כי זה הוגן, אני ארגיש טוב יותר עם עצמי, יעזרו לי גם מתישהו.

נשאל:

1. היכן נתקלתם.ן במקרה של נתינה (ברמה האישית/ הקבוצתית/ המדינית)?
2. איך זה גרם לכם.ן להרגיש?

*הערה למדריך.ה: בעת הזו החניכים.ות יכולים.ות להציף הרבה סיפורי גבורה ממלחמת חרבות ברזל. גם כאן חשוב להימנע מתיאורים גרפיים או סיפוריים שעלולים לחשוף לתוכן רגיש. חשוב שנשאיר את הבחירה על מידת ההיחשפות לכל חניך.ה לפי יכולתו.ה.*

**מתודה 3- הסבר**

נאמר: כפי שראינו במשחק ההדמיה ובדיון הקודם (ובכלל בתקופה האחרונה בחברה הישראלית) כשלאנשים ניתנת ההזדמנות, רובם.ן המכריע יבחר לתת.

לנו עכשיו יש בדיוק הזדמנות כזו.

במדינת ישראל מסתובבים קרוב ל 150 מליון ₪ רק בעשרות אגורות שאינם נמצאים במחזור הכלכלי. מה הכוונה שאינם נמצאים במחזור? הם תקועים לאנשים בקופסאות, בצנצנות בבית ולא משתמשים בהם ביום יום. לנו יש הזדמנות לעזור לזולת בעזרתם.

המטרה של האוצר האבוד היא לאתר את כל המטבעות האבודים הללו, לאסוף אותם יחד ולתרום אותם למטרה לפי בחירתנו.

ניתן להיעזר בהצגת בסרטון הסבר [המצורף כאן.](https://www.otzaravud.co.il/training-aids)

הרחבה על הפרויקט:

בימי שגרה, הפרויקט עובד בתוך בתי הספר- כל כיתה בוחרת עמותה שקרובה לליבה, ויוצאת למסע לחיפוש אוצר אבוד (מטבעות של עשר אגורות וכסף קטן).  את כל הכסף שאספו הילדים- תורמים לעמותה הזו. בשנה״ל החולפת השתתפו כ 400 מוסדות חינוך ונאסף סכום אדיר של כ**-חצי מליון** ש״ח בעשרות אגורות בלבד שכבר נתרמו לעשרות עמותות ברחבי הארץ!

יש עוד המון אגורות שם בחוץ, המון שקלים בודדים שמחכים להפוך לאוצר. דווקא עכשיו, כשאנחנו בזמן של מלחמה, תנועת הצופים מתגייסת לאסוף את האוצרות האלו מהקהילה-  ואת הכסף שייאסף- נתרום לעמותות העוסקות בתרומה למאמץ הלחימה, **לטובת תושבי העוטף והדרום**.

נציג לחניכים.ות את העמותה שנבחרה, נסביר לחניכים.ות את השלבים הבאים בפרויקט.